गोदानदिल्ली , 27 आगस्ट : पाकिस्ताननि जेंना गोनां आखुआ फिन खनसेबाव सोरांआव फैदों । थांनाय बोसोराव पुलवामायाव जानाय उतखारि हामलायाव एनआइएनि गेजेरजों चार्जसिट थिसन्नायनि उनाव पाकनि उसु - खुथुआ बांदों । पाकआ चार्जसिटखौ गोरोन्थि होन्ना बुंनो नाजादों । एनआइएया पुलवामा हामलानि रहस्यखौ सुस्रानानै मंगलबारआव बिजितसालियाव अजदलाइ थिसन्दोंमोन । पाकिस्ताननि गुबुन हादतयारि मावख'निफ्राय फोसावनाय मोनसे फिनआव बुंदोंदि , एनआइएया पुलवामा हामलायाव पाकिस्तानखौ फान्दायनो नाजादों । बेनि अनगायै गावखौनो दाय गैयै एबा गोथार होन्ना फोरमायनो नाजानानै पाकिस्ताना उल्थायै एनआइएनि चार्जसिटखौबो बिजेपि आरो हादतनि सिंनि राजखान्थिजों सरजाबनो नाजादों । मख'जाथावदि , थांनाय बोसोरावबो पाकआ पुलवामा हामलाखौ लकसभा बिसायखथिजों सरजाबनो नाजादोंमोन । नाथाय रावबो हादतआ बेनि बाथ्राखौ फोथायाखैमोन । गुबुन फार्सेथिं कंग्रेसनि दैदेनगिरि अभिषेक मनु सिंघबीआ बुंदों , पुलवामा उतखारि हामलानि सायाव एनआइएनि थिसन्नाय अजदलाइखौ सांग्रांथियै थियारि खालामदों , जाय पाकिस्तानखौ बेंखनगोन । बेनि थाखाय बियो एनआइएनो हामलायथि हरदों । सिंघबीया टुइट खालामना बुंदोंदि , एनआइएनि अजदलाइयाव कलफोर , बेंक जमा आरो सावगारिफोरजों लोगोसे गुबुन आरोबाव गुवार खेंफोरथि दं , जाय मामलाखौ गोख्रों बानायनायाव मदत खालामो । बियो नायबिजिरग्रा एजेन्सिनाव आर'ज गाबदोंदि , बिसोर दायनिगिरिफोरखौ साजा मोन होनो । कंग्रेसनि दैदेनगिरिया बुंबावदोंदि , माखासे लोरबां नायबिजिरनायफोरनि थाखाय जों पुलिस आरो रैखाथि एजेन्सिफोरखौ सावरायनायनि मोनथाय दं , नाथाय मोजां रोखोमै मावनाय हाबानि थाखाय बाख्नायनोबो नांगौ । 
एनआइएया पाकिस्तानखौ फान्दायनो नाजादों : पाकनि गुबुन हादतयारि मावख'